Elly Mazlein

Sharifah **Aida Mazlina binti** Syed **Hanafi** atau lebih dikenali sebagai **Elly Mazlein** (Jawi: ايلي مذلين, lahir 17 Disember 1980) merupakan seorang penyanyi, pelakon, pengacara, pelawak dan penyampai radio wanita Malaysia.

Beliau mengikat kontrak rakaman bersama NAR Records pada 1997 dan telah menerbitkan 4 album studio solo sepanjang 5 tahun kontrak berjalan. Ketika bergelar penyanyi beliau sering dibandingkan dengan penyanyi remaja seangkatan seperti Siti Nurhaliza dan Liza Hanim. Biarpun begitu pada tahun 2001 beliau mencipta rekod tersendiri apabila album ketiganya yang berjudul ***Elly*** berjaya menjadi antara 10 album Malaysia terlaris pada tahun tersebut dengan jualan melebihi 60,000 unit. Kejayaan itu mengulangi kejayaan album terdahulu yang berjudul ***Satu Persatu*** yang juga terjual mencecah 50,000 unit. Elly berjaya mempopularkan lagu-lagu seperti "Usah Ditambah Bara Yang Tersimpan", "Janji Kekasih" dan "Bungaku Bakawali" yang ketika itu menguasai carta radio tanah air. Kerjaya muziknya terhenti seketika pada 2005 kerana faktor pasaran dan kontrak rakaman.

Sebagai pelakon, beliau memulakan kerjaya lakonan setelah disunting oleh pelakon dan pengarah terkenal, Datuk Yusof Haslam untuk membintangi drama bersiri ***Gerak Khas*** dan sejak itu, beliau menempa nama sebagai antara pelakon TV wanita paling laris di Malaysia.

## Kehidupan awal
Elly Mazlein dilahirkan pada 17 Disember 1980 di Kampung Behrang, Slim River, Perak kepada pasangan Syed Hanafi Syed Abdullah dan Sabariah Ahmad. Beliau berkelulusan Sijil Pelajaran Malaysia (SPM).

## Kerjaya

### Muzik
Pada usia 17 tahun, Elly Mazlein menandatangani kontrak bersama NAR Records dan merakamkan album sulungnya, ***Sutera Kasih*** dengan lagu bertajuk sama dan "Biar Pilu Ada Penawarnya" dikeluarkan sebagai single. Album ini menjadi kegagalan komersial, namun tidak mematahkan semangat Elly untuk bergiat aktif dalam bidang muzik. Album keduanya, ***Satu Persatu*** dikeluarkan dua tahun kemudian. "Usah Ditambah Bara Tersimpan" dan "Janji Kekasih" dikeluarkan sebagai single. Album ini menjadi kejayaan komersial apabila ia telah terjual sebanyak 50,000 unit.

Elly kemudian mengumpul material baru untuk album ketiganya, ***Elly*** yang mana proses rakaman dijalankan pada bulan puasa 2000. Dikeluarkan pada 26 Mac 2001, album ini mendapat sentuhan pelbagai komposer dan penerbit terkenal termasuk Azmeer, Azman Abu Hassan dan Eddie Hamid. Antara lagu-lagu yang dimuatkan dalam album ini ialah "Bungaku Bakawali", "Cintaku Untuk Bahagia" dan "Gerimis". *Elly* mencipta rekod tersendiri apabila ia berjaya menjadi antara 10 album Malaysia terlaris dengan jualan mencecah 60,000 unit. Malah *Satu Persatu* dan *Elly* turut menerima pensijilan Platinum daripada Persatuan Industri Rakaman Malaysia (RIM).

Album kompilasi pertamanya, *Elly: The Best Ballads* dikeluarkan pada 2002, menghimpunkan koleksi lagu-lagu terbaik dari tiga album terdahulunya. Ia telah menerima pensijilan Emas. Pada 14 Julai 2002, Elly bersama kumpulan Exists menjayakan persembahan amal Konsert Amal Afganistan - Exists 2002 yang berlangsung di Kuching, Sarawak.

Pada April 2003, Elly menjayakan persembahan di Karnival Sure Heboh (kini Karnival Jom Heboh) sempena ulang tahun TV3 ke-19 yang berlangsung di Dataran Sejarah, Ayer Keroh, Melaka. Selain beliau, antara artis yang turut serta ialah Ezlynn, Phyne Ballerz, Apacian, Chakra Sonic, Antz, Nora, Platinum, Sarah, Handy Black, Elyana, Siti Nordiana, Boboy, Ali (XPDC), Abot, Winnie Kok dan Mamat.

Elly seterusnya membuat persiapan untuk merakamkan album keempat, *Atas Nama Cinta*. Untuk album ini, beliau melakukan proses pemilihan lagu secara teliti. Album ini dikeluarkan pada September 2003 dengan lagu "Merry Go Round" dan "Pendita Penipu" dikeluarkan sebagai single. Antara komposer dan penerbit yang mencurahkan tenaga dalam album ini ialah Aidit Alfian, Azlan Abu Hassan, LY dan Eddie Hamid.

Selepas mengecapi kejayaan dalam industri muzik dalam tempoh 7 tahun, kerjaya muzik Elly Mazlein terhenti seketika kerana faktor pasaran dan kontrak rakaman, sekaligus mengambil cuti panjang dari kerjaya nyanyian. Lima tahun kemudian, iaitu pada 2010, Elly kembali aktif dalam bidang muzik dengan melancarkan dua single baharu bertajuk "Please Forgive Me" dan "Kata Saja I Love You".

Pada Mac 2013, beliau melancarkan single bertajuk "Sabarlah Hati" yang bergenre balada di bawah KRU Music, lagu ini ialah hasil ciptaan Manusia Putih. Beliau dipetik oleh portal hiburan Sensasi Selebriti sebagai berkata: “Elly berasa teruja dapat bersama KRU Music dalam mempromosikan single terbaru dan sentiasa mengharapkan yang terbaik daripada KRU Music”.

Pada Oktober 2016, beliau menjadi salah seorang daripada peserta ***Gegar Vaganza*** musim ketiga selepas menerima tawaran daripada Astro untuk menyertai rancangan itu. Beliau mengumumkan menarik diri selepas konsert minggu keempat kerana dikatakan kecil hati dengan komen daripada juri tetap, Ramli M.S..

Pada 26 April 2017, Elly melancarkan single terbaharu bertajuk "Jeritan Hati" yang berdasarkan daripada kisah hidup beliau. Majlis pelancaran single ini diadakan di Platinum Superstar Karaoke, Setapak Sentral, ia menjadi single pertamanya dalam tempoh empat tahun sejak "Sabarlah Hati".

Beliau bersama-sama Faizal Tahir dan Zizi Kirana merakamkan semula lagu klasik "Empat Dara" karya asal Atan Penambang dan Ahmad Yusoh dengan tajuk "Empat Dara 2020". Sejak pelancaran rasminya di YouTube pada November 2020, muzik video lagu ini menjadi sohor kini nombor dua di platform YouTube Malaysia dengan jumlah tontonannya juga sudah mencecah 4.5 juta dengan lebih 9,400 komen daripada pelayar yang rata-rata terhibur dan memberi sokongan sangat positif. Lagu ini juga dipersembahkan secara langsung di Anugerah Bintang Popular Berita Harian ke-33.

Pada 26 Februari 2021, Elly muncul dengan single terbaharu, "Dusta Cinta" hasil nukilan Aina Abdul dengan liriknya ditulis oleh Wan Zakaria. Beliau berkata mengenai lagu ini: "Saya yakin bakat dan kemampuan Aina (Abdul) cukup besar. Jadi, tidak salah saya menyokong dan memberi kepercayaan kepadanya. Karya yang dinyanyikannya sendiri pun hebat. Saya juga mengharapkan tuah sama menyebelahi saya. Saya lihat Aina sangat kreatif. Aina luar biasa dan sentuhannya berbisa,".

### Lakonan
Elly pertama kali mencuba bidang lakonan secara suka-suka pada 1999 menerusi telefilem khas ***Gerhana Di Mata Kabus Di Hati*** siaran RTM. Namun kerjaya lakonan Elly secara serius bermula pada 2002 apabila pelakon, pengarah dan penerbit Yusof Haslam mempelawa beliau membintangi siri drama kepolisan ***Gerak Khas*** dengan memegang watak sebagai Detektif Mazlein. Ia menjadi drama pertama lakonannya. Beliau bagaimanapun, meninggalkan siri itu tiga tahun kemudian.

Beliau kemudian ditawarkan membintangi filem sulung lakonannya, ***Janji Diana*** arahan Yusof lakonan Rosyam Nor dan Erra Fazira yang mana beliau memegang watak sebagai Etty. Dikeluarkan pada 24 Julai 2003, filem ini menjadi kejayaan komersial apabila berjaya meraih kutipan sebanyak RM1.3 juta.

Dalam temuramah bersama *[[Utusan Malaysia]]* pada 6 Julai 2003, Elly berkata, beliau jujur untuk menjadi pelakon dengan hasrat mahu mencuba nasib dalam bidang lakonan dan mempertingkatkan keupayaan dalam kedua-kedua bidang yang diceburinya. Dalam temuramah itu, beliau berkata: "Pada masa itu saya tidak anggap ia sebagai sesuatu yang serius. Saya hanya mahu mencuba sesuatu yang baru [...] Lakonan kini menjadi bidang kedua saya selepas nyanyian".

Selepas *Janji Diana*, beliau kemudian ditawarkan pula untuk memegang peranan utama dalam filem ***Tangkai Jering*** arahan Abdul Razak Mohaideen dengan memegang watak sebagai Shakila. Elly digandingkan bersama Yassin Yahya, bekas ahli kumpulan Senario. Biarpun memegang peranan utama, babak yang melibatkan dirinya dirakam hanya 10 hari. Dalam waktu yang singkat itu beliau perlu memberikan komitmen di lokasi. Filem ini ditayangkan pada 20 Disember 2004.

Elly kembali menjayakan wataknya sebagai Detektif Mazlein dalam ***GK3 The Movie*** yang ditayangkan pada 9 Februari 2005. Dari 22 Oktober 2007 hingga 31 Januari 2008, Elly menjadi salah seorang daripada enam pelakon utama ***Spa Q*** musim pertama bersama-sama Norish Karman, Farahdhiya, Betty Banafe, Nisha Dirr dan Intan Azura yang mana beliau memegang watak sebagai Farah, salah seorang kakitangan Spa Q. Beliau kemudian muncul dalam drama ***Bella*** di Slot Akasia **TV3** dengan melakonkan dua watak, iaitu watak tajuk dan Tengku Julia Sandra, seterusnya muncul dalam telefilem pertama lakonannya, ***Pelita Buluh***.

Pada tahun 2010, beliau memegang watak tajuk dalam drama ***Na O Mei*** arahan Fairuz Loy dengan skrip oleh Rozie Rashid yang diilhamkan dari satu kisah benar mengenai gadis Siam yang berkahwin dengan lelaki Melayu dan mempunyai anak yang dinamakan Na O Mei. Dalam drama ini, Elly digandingkan bersama Adi Putra dan Iqram Dinzly.

Elly dan Iqram kemudia kembali bekerjasama dengan membintangi drama seram ***Amukan Pocong*** bersama-sama Azhan Rani dan Ezany Nizariff. Beliau memegang watak Long Jamilah, drama ini bersiaran di slot Seram dari 15 Mac hingga 7 Jun 2012. Setahun kemudian, Elly berlakon di samping Scha Al-Yahya dalam filem ***Awan Dania The Movie***, adaptasi dari siri drama **Astro Ria** bertajuk sama. Ia menjadi filem pertama lakonannya dalam tempoh 8 tahun sejak GK3 The Movie. Beliau berkata mengenai wataknya dalam filem ini: "Saya seronok menjayakan watak Tania dan berharap peminat suka dengan kelainan yang cuba ditonjolkan melalui watak saya kali ini,".

Pada tahun 2014, Elly melakonkan watak sebagai Mona dalam drama ***Kristal Maya*** arahan suaminya ketika itu, Azmi Hatta, yang dibintangi oleh Amyra Rosli dan Shahz Jaszle, seterusnya memegang watak Jenny dalam drama *Cinta Ibadah* yang mengandungi 175 episod. 

Empat tahun kemudian, beliau menjadi salah seorang pelakon utama drama ***Vila Ghazara*** arahan Feroz Kader yang antara lain turut dibintangi oleh Shukri Yahaya, Hafeez Mikail, Amirul Faqeem, Mustapha Kamal dan Haleeda. Beliau memegang watak sebagai Maria, isteri kedua Dr. Ghaz lakonan Mustapha Kamal. Selain itu, beliau turut berlakon dalam ***Teratai Kemboja*** sebagai Hanani dan ***Aku Cinta Dia*** sebagai Rima.

2019 menjadi tahun paling sibuk dalam kerjaya lakonan Elly yang mana beliau berlakon dalam 7 drama televisyen dan 2 telefilem. Antara drama lakonannya sepanjang tahun itu ialah ***Patah Sayap Bertongkat Paruh*** di slot MegaDrama Astro Ria lakonan Aaron Aziz dan Fasha Sandha, beliau memegang watak sebagai Hanani dan ***Kau Yang Pertama*** di slot Akasia TV3 lakonan Fikry Ibrahim dan Farah Nabilah dengan memegang watak sebagai Kak Zaza. Kejayaan terbesarnya dalam kerjaya lakonannya hadir menerusi watak sebagai Mona/Minah dalam drama komedi ***Kampung People*** yang menggandingkan beliau bersama Rashidi Ishak dan pelakon baru, Riena Diana dan Hun Haqeem. Diterbitkan oleh KL Motion Pictures, drama yang bersiaran di slot Lestary TV3 dari 11 Disember 2019 hingga 8 Januari 2020 menjadi kejayaan komersial sekaligus menerima ulasan positif daripada pengkritik televisyen dan warganet. Beliau juga muncul dalam dua telefilem pada tahun itu, ***Siapa Dia Sebenarnya*** dan ***Maaf Dari Khilaf***.

Elly seterusnya berlakon di samping Aeril Zafrel dan Nabila Razali dalam drama adaptasi novel, ***Seindah Tujuh Warna Pelangi*** dengan melakonkan watak Maryam. Beliau kemudian kembali menjayakan watak Mona dalam ***Kampung People 2***, diikuti oleh watak sebagai Sheila dalam ***Keluarga Epik***.

### Pengacaraan
Melengkapkan portfolio kerjayanya, Elly Mazlein menggalas peranan sebagai salah seorang daripada 12 penyampai anugerah di **Anugerah Skrin 2018** dan **Anugerah Skrin 2019** yang mana beliau digandingkan bersama Shuk Sahar. Beliau kemudian mengacarakan **Anugerah Bintang Popular Berita Harian ke-32** bersama AC Mizal yang berlangsung pada 22 Disember 2019.

Beliau juga berkhidmat sebagai pengacara tetap rancangan TV realiti ***Lagu Cinta Kita*** dengan Azwan Ali dan Michael Ang sebagai pengacara bersama. Ia diadaptasi dari rancangan *Love At First Sight* terbitan CJ ENM. Bermula 1 Mac 2021, beliau menjadi pengacara rancangan ***Borak Kelamin*** bersama Awal Ashaari di **Astro Ria**. Rancangan ini membincangkan topik mengenai alam perkahwinan berkaitan isu rumah tangga yang sering dianggap pantang larang atau sensitif untuk dibincangkan secara terbuka. 

Elly kemudian mengacarakan rancangan masakan berkonsepkan santai, ***Kampung Pom Pom Letops!*** yang memulakan tayangan perdana di Naura HD mulai 21 Ogos 2021. Sejak 2021, beliau menjadi pengacara tetap ***MeleTOP***, bagi menggantikan Neelofa yang meninggalkan rancangan itu pada Disember 2019.

Pada tahun 2022, Elly menjadi pengacara baharu ***Gegar Vaganza*** bagi menggantikan Jihan Muse.

Pada tahun 2023, Elly digandingkan bersama Amelia Henderson, Sean Lee dan Radin ERA bagi **Gempak Most Wanted Awards** 2022 dan kemudian digandingkan bersama Rina Nose untuk menjadi pengacara program **Big Stage musim kelima**.

### Penajaan dan Khidmat Masyarakat

* Persatuan Bulan Sabit Merah Malaysia - Duta Kempen - 2002-2004
* Safi Balqis - Jurucakap dan Duta Produk - 2004 - 2007  
* Lentik Dara by Ayden Rizqi - Duta Produk- 2017-2019
* Minyak Masak Kijang Gold - Duta Produk - 2021 - sekarang

## Kehidupan peribadi
Elly telah berkahwin sebanyak dua kali. Beliau pernah mendirikan rumah tangga dengan pengarah drama, Azmi Hatta, pada 9 November 2014. Namun, perkahwinan mereka hanya bertahan selama 11 bulan. Hasil perkahwinan mereka telah dikurniakan seorang anak perempuan, Puteri Sara Sefhia. Elly dilaporkan berkata dalam satu temubual dengan Berita RTM bahawa beliau sudah serik dengan lelaki.

Setelah 5 tahun menyendiri, Elly telah bertemu dengan pilihan hatinya, Mohamad Azlan Che Nuh, seorang pendidik mengajar subjek Geografi dan juga 10 tahun lebih muda daripada Elly. Pada 18 Januari 2020, mereka mengambil keputusan untuk mendirikan rumah tangga. Beliau mengumumkan kehamilan keduanya pada April 2021.

Pada 23 Oktober 2021, Elly dan suaminya Mohamad Azlan dikurniakan cahaya mata lelaki, yang diberi nama Haider Mateen.

## Diskografi

### Album studio
# *[[Sutera Kasih (album)|Sutera Kasih]]* (1997)
# *[[Satu Persatu (album)|Satu Persatu]]* (1999)
# *[[Elly (album)|Elly]]* (2001)
# ** (2002)
# *[[Atas Nama Cinta (album)|Atas Nama Cinta]]* (2003)

## Filemografi
### Filem

### Drama

### Telefilem

### Televisyen

### Sebagai peserta

## Radiografi

### Radio

## Anugerah dan pencalonan
### [[Persatuan Industri Rakaman Malaysia|Persatuan Industri Rakaman Malaysia (RIM)]]

## Rujukan

## Pautan luar

* 
* 
*